ARRONDO ALDASORO (EH Bildu, 2012-12-28):
Lehendakari jauna, presidente andrea, jaun-andereok, egun on guztioi.
EH Bilduren abstentzioaren zergatia azaltzen hasi aurretik, ezinbestekoa da –uste dugu– Administrazio honetako langileen lan baldintzen egoerari begirada bat ematea.
Eta begiratuz gero ikusiko dugu, besteak beste, euren erosteko ahalmena % 20 jaitsi dela azkeneko hiru urteetan. Batzuetan, Madrilek inposaturik, beste batzuetan hemengo Gobernuak berak erabakita.
Kontua da sektore publikoko langileen lan baldintzak okerrera egin dutela eta dagozkien eskubideak urratu egin zaizkiela. Guri, EH Bilduri, ez zaigu bidezkoa iruditzen eta are gutxiago justua. Eskubide urraketa horiei erantzun beharrean, konponbidea eskaini beharrean, Jaurlaritzak hona bidali duen lege proiektu hau, Legebiltzar honek onartu duena orain dela gutxi, urraketen bidea berrezten du.
Lege proiektu honek arazoan sakondu egiten du, berriro ere ontzat ematen duelako 2012ko abenduko aparteko ordain saria ez dela pagatuko. Argi esanda, Jaurlaritzak, azken batean,bere langileei % 7ko soldata jaistea onartzen du de facto.
Negoziazio kolektiborako eskubidea kontutan hartu gabe, funtzio publikoko mahaia bildu gabe eta langileen ordezkariekin mintzatu gabe.
Gaur, onartzen ari zareten lege proiektua ez die inora eta inondik aurre egiten funtsean dagoen arazoari. Jaurlaritzak lege proiektua ekarri digu datorren urteko nomina beste ordena batean ordaintzeko.
Hori baino ez du egin, azken batean egutegia aldatzea da, ekainekoa urtarrilean ordaintzea eta abendukoa ekainean. Baina gure ustez egutegia ez da arazoaren muina eta uste dugu horrela dela, ados egongo garela horretan, egutegia ez dela arazoa.
Jaurlaritzak arazoari sustraitik heltzeko borondatea balu, lege proiektu horretan esango luke nola egin beharko genuke ordainsari hori kobratu ahal izateko, kobratu kobratuko dela eta neurriak hartuko direla hori horrela gauzatzeko.
Baina ez du horrelakorik egin eta nomina hori galdutzat, bai, galdutzat ematen du bere langileen eskubide salarialen murrizketak onartzen dituelako.
Este proyecto de ley da por buena la supresión de la paga extra y no plantea ni una sola medida para recuperarla.
El Gobierno del señor Urkullu da esa nómina por perdida, pero en EH Bildu, en Euskal Herria Bildu no admitimos que esa pérdida salarial sea irreversible.
En 2013 pensamos que los trabajadores y las trabajadoras de la Administración vasca deben cobrar 14 nóminas más un complemento compensatorio equivalente a la paga que han perdido este año.
Horixe da Euskal Herria Bilduk planteatzen duguna, Euskal Herria Bildutik planteatzen duguna eta horretarako aurkeztu dugu lege proposamen bat. Lege proposamen bat aurkeztu dugu, ez da paper bat hortik dabilena edozein modura, edozein tokitan, ez. Proposamen bat aurkeztu dugu, datorren urtean euskal administrazioko langileak aurten jaso gabe geratu zaiena kobratuko dutela bermatzeko.
Guk bide hori proposatu dugu, beste batzuk egon daitezke, prest gaude edozein bide aztertzeko, baina horretarako konpromezua behar da eta ez dugu ikusten borondate hori konpromezuak hartzeko bide honetatik.
Gaia ez da juridikoa guretzat, horrela da, da politikoa. Madrilek edozer gauza inpugnatu dezake, baita gaur hemen erabaki dena ere.
Beraz, erantzuna beste alde batetik etorri behar da eta beste modu batean egin behar da, eta helburua ezin da izan murrizketa horien ondorioa arintzea besterik gabe, baizik eta defendatzea gure eskubidea, hemen erabakitzeko hemen pentsatzen duguna egin behar dugula.
Konpromezu falta ikusi dugu eta horregatik guztiagatik jo dugu abstentziora.
Jaurlaritzak ez duelako Madriletik datorren inposaketari gainetik pasatzeko borondaterik, alde batetik, eta baita ere Madriletik datozen murrizketak eta inposaketak horien guztiei uste dugulako aurre egin behar zaiela, konfrontatu egin behar dugula herri gisa planto egin behar dugula.
Eta auzi honek agerian utzi du, berriz ere, Euskal Herriaren ukazioa Estatuaren aldetik.
Jarraitu dezakegu Gernikako Estatutuaz hitz egiten, konpetentziaz hitz egiten, baina errealitatea da herri gisa ukatua gara, gure eztabai erabakiak hartzeko ahalmena ukatzen zaigu eta gaur inoiz baino gehiago Euskal Herriak burujabetza osoa behar du bere marko instituzionala, bere eredu politikoa, ekonomikoa eta soziala garatzeko.
Eta bukatzeko, nahiko nuke esan partxeo hauek egiten diren bitartean eta ez ikusteko hain arraroa guk esaten duguna, Ibarretxek bera, Kamara honetako lehendakari ohiak, hamalaugarren ordainsariari buruz galdetuta esan zuena orain dela egun gutxi: "Zer nolako autogobernua da bere langile publikoen ordainketaz ere erabaki ezin duena."
Eskerrik asko.